פאריד מונדראגון

פאריד קמילו מונדראגון עלי (בספרדית: Faryd Camilo Mondragón Alí; נולד ב-21 ביוני 1971), הוא כדורגלן עבר קולומביאני ממוצא לבנוני ששיחק בעמדת השוער. למונדראגון קריירה בינלאומית ארוכת שנים במדי נבחרת קולומביה שבה הוא שיחק מאז שנת 1993. הוא השחקן השני המבוגר ביותר בתולדות גביע העולם בכדורגל ששיחק בטורניר, כשהשתתף במשחק נבחרתו בשלב הבתים במונדיאל 2014 כשהוא בן 43 שנים ושלושה ימים. מונדראגון החל את הקריירה המקצוענית שלו בדפורטיבו קאלי הקולומביאנית בשנת 1990. בהמשך שיחק בריאל קרטחנה ואינדפנדיינטה סנטה פה גם הן מקולומביה, ובסרו פורטניו מפרגוואי. ב-1993 הגיע לארחנטינוס ג'וניורס במדיה שיחק במשך שנה. ב-1994 עבר לאינדפנדיינטה. בתחילה לא שיחק בקבוצה, וב-1995 שוב שיחק תקופה בסנטה פה, אולם בהמשך השנה חזר לאינדפנדיינטה וקנה את מקומו בהרכב הקבוצה בה שיחק עד 1998. בתקופה זו זכה עם אינדפנדייטה בסופר קאפ הדרום אמריקאי ובסופרקופה סודאמריקנה. ב-1999 שיחק בריאל סרגוסה הספרדית במשך חצי שנה וחזר לאחר מכן לאינדפנדיינטה, שמהווה למעשה את חלק הארי של הקריירה שלו באמריקה הדרומית. ב-2001 ניסה שוב את מזלו מחוץ ליבשת כאשר עבר למץ הצרפתית. מונדראגון שיחק כשוער ראשון לכל אורך העונה והיה חלק משמעותי בהישארות של מץ בליגה הראשונה לאחר שסיימה במקום ה-12. בסוף עונה זו, מונדראגון היה מעורב בפרשת זיוף דרכונים כאשר הוא, פבלו קונטררס הצ'יליאני ואמיליאנו רומאי הארגנטינאי הואשמו בשימוש בדרכונים אירופאיים מזויפים על מנת שיוכלו לשחק בצרפת במסגרת חוק בוסמן. מונדראגון הורשע בבית משפט בצרפת, נקנס והוכרח לעזוב את המדינה. בעקבות הפרשה, מונדראגון עבר לגלאטסראיי הטורקית ועשה בה את שנותיו היפות באירופה. הוא זכה עם גלאטסראיי בשתי אליפויות, בגביע הטורקי והשתתף ב-30 משחקים במסגרת ליגת האלופות כאשר השיא היה בעונת 2002/2001 כשהקבוצה העפילה לסיבוב הבתים השני של המפעל. כשנשארה לו עוד שנה אחת לחוזה עם גלאטסראיי, הוא החליט לעבור ב-2007 לפ.צ. קלן הגרמנית שעלתה באותה שנה לליגה הראשונה. תחת המאמן כריסטוף דאום הוא השתלב בהרכב הראשון של הקבוצה ושיחק במדיה שלוש שנים. ב-2011 עבר לשחק בארצות הברית בקבוצת פילדלפיה יוניון מה-MLS. בתחילת 2012 מונדראגון חתם בדפורטיבו קאלי במטרה לסיים את הקריירה בקבוצה בה התחיל אותה, וזכה איתה בסופרליגה ב-2014 כקפטן הקבוצה. מונדראגון ערך את הופעת הבכורה שלו בנבחרת ב-1993 נגד ונצואלה. יחד עם קרלוס ולדרמה, הוא השחקן הקולומביאני היחידי שהשתתף בחמישה קמפיינים של מוקדמות מונדיאל. מונדראגון היה חלק מהסגל של הנבחרת במונדיאל 1994, אך בתור שוער שני לצד אוסקר קורדובה, ולא שיחק. במונדיאל 1998 הוא פתח בהרכב הנבחרת בשלושת המשחקים של שלב הבתים. על אף שמונדראגון ספג שלושה שערים, ביניהם שער בבעיטה חופשית מרגלי דייוויד בקהאם, וקולומביה לא הצליחה להעפיל לשמינית הגמר, מונדראגון קצר מחמאות על הופעותיו. מונדראגון זומן על ידי המאמן חוסה נסטור פקרמן להיות חלק מסגל הנבחרת במונדיאל 2014 לאחר שקולומביה נעדרה ממנו במשך 16 שנים, על אף שהיה בשלהי הקריירה. ב-24 ביוני 2014 בהיותו בן 43 ושלושה ימים, מונדראגון נכנס בדקה ה-85 כמחליף של דויד אוספינה במשחקה של קולומביה נגד יפן, והפך לשחקן המבוגר ביותר בהיסטוריה של גביע העולם, לאחר ששבר את שיאו של רוז'ה מילה, (שיא שנשבר במונדיאל 2018 על ידי עיסאם אל חדרי ששיחק בגיל 45 וחצי) והשחקן היחיד ששיחק במונדיאלים בהפרש של 16 שנים. לאחר הדחתה של קולומביה מהמונדיאל בשלב רבע הגמר נגד ברזיל, מונדראגון הודה לכל האוהדים בקולומביה והודיע על פרישתו ממשחק פעיל. ב-13 בינואר 2016 דווח שמונדראגון אושפז בבית חולים לאחר ניסיון התאבדות, אך הוא שוחרר מבית החולים פחות מ-24 שעות לאחר מכן. אינדפנדיינטה גביע רקופה סודאמריקנה: 1995 סופרקופה ליברטדורס: 1995 גלאטסראיי אליפות טורקיה: 2001–2002, 2005–2006 הגביע הטורקי: 2004–2005 דפורטיבו קאלי סופרליגה קולומביאנה: 2014 מדיה וקבצים בנושא פאריד מונדראגון בוויקישיתוף פאריד מונדראגון, ברשת החברתית אקס (טוויטר) פאריד מונדראגון, באתר Transfermarkt פאריד מונדראגון, באתר Soccerway פאריד מונדראגון, באתר WorldFootball.net פאריד מונדראגון, באתר National Football Teams פאריד מונדראגון, באתר FootballDatabase.eu פרופיל המאמן, באתר Transfermarkt עמית לוינטל, רכבת הרים קולומביאנית: השוער המבוגר במונדיאל, באתר nrg‏, 2 ביוני 2014 שיאי מונדראגון במונדיאל בבלוג כדורגל עולמי מונדראגון מדבר על מונדיאל 1998, סרטון באתר יוטיוב רגע שבירת השיא במונדיאל 2014, סרטון באתר elcomercio.pe Record-setter Mondragón's European career, כתבה באתר אופ"א, 25 ביוני 2014 (באנגלית) המבוגרת, המגוונת, המתחדשת ושיאן המונדיאל, באתר ONE‏, 3 ביוני 2014 מונדיאל 2014: מונדראגון רשם היסטוריה, באתר ynet, 25 ביוני 2014 Farewell Faryd Mondragon, Colombia's beloved link to the past, באתר גול, 7 ביולי 2014 (באנגלית) פאריד מונדראגון שוחרר מבית החולים: "מודה לכולם על התמיכה", באתר וואלה, 14 בינואר 2016